RIALACHÁN CUR CHUN FEIDHME (AE) 2022/1862 ÓN gCOIMISIÚN

an 4 Deireadh Fómhair 2022

lena mbunaítear na liostaí d’ainmneacha fearainn atá forchoimeádta agus blocáilte faoin bhfearann barrleibhéil.eu i gcomhréir le Rialachán (AE) 2019/517 ó Pharlaimint na hEorpa agus ón gComhairle

(Téacs atá ábhartha maidir le LEE)

TÁ AN COIMISIÚN EORPACH,

Ag féachaint don Chonradh ar Fheidhmiú an Aontais Eorpaigh,

Ag féachaint do Rialachán (AE) 2019/517 ó Pharlaimint na hEorpa agus ón gComhairle an 19 Márta 2019 maidir le cur chun feidhme agus feidhmiú an ainm fearainn barrleibhéil.eu agus lena leasaítear agus lena n-aisghairtear Rialachán (CE) Uimh. 733/2002 agus lena n-aisghairtear Rialachán (CE) Uimh. 874/2004 (1) ón gCoimisiún, agus go háirithe Airteagal 6 (4) de,

De bharr an mhéid seo a leanas:

(1) De bhun Airteagal 6(3) de Rialachán (AE) 2019/517, féadfaidh na Ballstáit fógra a thabhairt don Choimisiún faoi liosta d’ainmneacha fearainn nach bhfuil le clárú de bhun a ndlí náisiúnta (“ainmneacha blocáilte”), nó a fhéadfaidh na Ballstáit a chlárú nó a fhorchoimeád ar an dara leibhéal amháin (“ainmneacha forchoimeádta”).

(2) Ós rud é go bhfuil feidhm ag Rialachán (AE) 2019/517 ar fud an Limistéir Eorpaigh Eacnamaíoch, gnóthais a bhfuil a n-oifig chláraithe, a riarachán lárnach nó a bpríomháit ghnó san Íoslainn, san Iorua agus i Lichtinstéin, eagraíochtaí atá bunaithe san Íoslainn, san Iorua agus i Lichtinstéin agus cónaitheoirí san Íoslainn, san Iorua agus i Lichtinstéin, ceadaítear dóibh ainmneacha a chlárú faoin bhfearann barrleibhéil.eu (TLD). Dá réir sin, ba cheart na liostaí d’ainmneacha is féidir leis an Íoslainn, Lichtinstéin agus an Iorua a fhorchoimeád nó a bhlocáil a chur leis na liostaí ó na Ballstáit.

(3) Fuair an Coimisiún liostaí d’ainmneacha forchoimeádta agus blocáilte ó na Ballstáit agus ó na Páirtithe Conarthacha i gComhaontú LEE tríd an gCoiste Cumarsáide arna bhunú le Treoir (AE) 2018/1972 ó Pharlaimint na hEorpa agus ón gComhairle (2).

(4) Ba cheart na liostaí sin a ghlacadh anois.

(5) Chun leanúnachas leis an gcreat dlíthiúil roimhe seo a áirithiú (3) agus d’fhonn clárúcháin mhí-úsáideacha agus amhantracha a chosc, níor cheart na cóid ISO alpha-2 a úsáid chun ainmneacha fearainn a chlárú go díreach faoin bhfearann barrleibhéil.eu, ar cóid dhá litir iad a aithnítear go hidirnáisiúnta chun tíortha agus críocha a ainmniú.

(6) Chuaigh an Coimisiún i gcomhairle leis an gClárlann Eorpach um Fhearainn Idirlín, arna ainmniú mar Chlárlann TLD.eu le Cinneadh Cur Chun Feidhme (AE) 2021/1878 ón gCoimisiún (4), chun seiceálacha teicniúla a dhéanamh a mhéid a bhaineann leis na rialacha inoibritheachta agus formáide is gá a urramú agus rinne sé na ceartúcháin is gá ar na liostaí.

(7) Leagtar amach liostaí na n-ainmneacha forchoimeádta a bhí ann roimhe seo i Rialachán (CE) Uimh. 874/2004 ón gCoimisiún (5), arna leasú in 2005 (6), 2009 (7) agus 2015 (8) agus ní bheidh feidhm acu a thuilleadh le héifeacht ón 13 Deireadh Fómhair 2022. Dá bhrí sin, ba cheart feidhm a bheith ag an Rialachán seo ón dáta sin.

(8) Tá na bearta dá bhforáiltear sa Rialachán seo i gcomhréir le tuairim an Choiste Cumarsáide,

TAR ÉIS AN RIALACHÁN SEO A GHLACADH:

Airteagal 1 1. Na hainmneacha a liostaítear i roinn A den Iarscríbhinn, ní dhéanfaidh na Ballstáit agus na Páirtithe Conarthacha i gComhaontú LEE a léirítear sa liosta iad a chlárú ná a fhorchoimeád ach amháin mar ainmneacha fearainn dara leibhéal go díreach faoin bhfearann barrleibhéil.eu. 2. Ní chlárófar na hainmneacha a liostaítear i gcuid B den Iarscríbhinn.

Airteagal 2 Cóid Alpha-2 a sheasann do thíortha agus do chríocha, ní úsáidfear iad chun ainmneacha fearainn a chlárú go díreach faoin bhfearann barrleibhéil.eu.

Airteagal 3 Tiocfaidh an Rialachán seo i bhfeidhm an 13 Deireadh Fómhair 2022.

Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát. Arna dhéanamh sa Bhruiséil, an 4 Deireadh Fómhair 2022. Thar ceann an Choimisiúin An tUachtarán Ursula VON DER LEYEN

(1) OJ L 91, 29.3.2019, lch. 25.

(2) Treoir (AE) 2018/1972 ó Pharlaimint na hEorpa agus ón gComhairle an 11 Nollaig 2018 lena mbunaítear an Cód um Chumarsáid Leictreonach Eorpach (IO L 321, 17.12.2018, lch. 36).

(3) Rialachán (CE) Uimh. 733/2002 ó Pharlaimint na hEorpa agus ón gComhairle an 22 Aibreán 2002 maidir le cur chun feidhme an Fhearainn Barrleibhéil.eu (IO L 113, 30.4.2002, lch. 1) aithrisí 14 agus 19 agus Rialachán (CE) Uimh. 874/2004 an 28 Aibreán 2004 ón gCoimisiún lena leagtar síos rialacha beartais phoiblí maidir le cur chun feidhme agus feidhmeanna an Fhearainn Barrleibhéil.eu agus na prionsabail lena rialaítear clárú (IO L 162, 30.4.2004, lch. 40), airteagal 8.

(4) Cinneadh Cur Chun Feidhme (AE) 2021/1878 ón gCoimisiún an 25 Deireadh Fómhair 2021 maidir le Clárlann i dtaca leis an bhfearann barrleibhéil.eu a ainmniú (IO L 378, 26.10.2021, lch. 22).

(5) Rialachán (CE) Uimh. 874/2004 an 28 Aibreán 2004 ón gCoimisiún lena leagtar síos rialacha beartais phoiblí maidir le cur chun feidhme agus feidhmeanna an Fhearainn Barrleibhéil.eu agus na prionsabail lena rialaítear clárú (IO L 162, 30.4.2004, lch. 40)

(6) Rialachán (CE) Uimh. 1654/2005 ón gCoimisiún an 10 Deireadh Fómhair 2005 lena leasaítear Rialachán (CE) Uimh. 874/2004 lena leagtar síos rialacha beartais phoiblí maidir le cur chun feidhme agus feidhmeanna an Fhearainn Barrleibhéil .eu agus na prionsabail lena rialaítear clárú (IO L 266, 11.10.2005, lch. 35).

(7) Rialachán (CE) Uimh. 560/2009 ón gCoimisiún an 26 Meitheamh 2009 lena leasaítear Rialachán (CE) Uimh. 874/2004 lena leagtar síos rialacha beartais phoiblí maidir le cur chun feidhme agus feidhmeanna an Fhearainn Barrleibhéil.eu agus na prionsabail lena rialaítear clárú (IO L 166, 27.6.2009, lch. 3).

(8) Rialachán (AE) 2015/516 ón gCoimisiún an 26 Márta 2015 lena leasaítear Rialachán (CE) Uimh. 874/2004 lena leagtar síos rialacha beartais phoiblí maidir le cur chun feidhme agus feidhmeanna an Fhearainn Barrleibhéil.eu agus na prionsabail lena rialaítear clárú (IO L 82, 27.3.2015, lch. 14).